DEĊIŻJONI TAL-KUNSILL
tat-8 ta’ Lulju 2008
li tħassar id-Deċiżjoni 2005/183/KE dwar l-eżistenza ta’ żbilanċ eċċessiv fil-Polonja
(2008/622/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 104(12) tiegħu,
Wara li kkunsidra r-rakkomandazzjoni mill-Kummissjoni,
Billi:
(1)
Permezz tad-Deċiżjoni tal-Kunsill 2005/183/KE (1) fuq rakkomandazzjoni mill-Kummissjoni skond l-Artikolu 104(6) tat-Trattat, kien ġie deċiż li fil-Polonja kien jeżisti żbilanċ eċċessiv. Il-Kunsill innota li l-iżbilanċ ġenerali tal-gvern kien ta’ 4.1 % tal-PGD fl-2003, li kien ogħla mit-3% tal-valur ta' referenza tal-PGD skond it-Trattat, filwaqt li d-dejn gross ġenerali tal-gvern kien ta’ 45.4% tal-PGD, taħt is-60% tal-valur ta' referenza tal-PGD skond it-Trattat. Id-deċiżjoni tal-Kunsill sostniet li ċ-ċifri tad-dejn u ta' l-iżbilanċ ikollhom jiġu aġġustati 'l fuq jekk l-iskemi ta' pensjonijiet iffinanzjati kienu esklużi mis-settur tal-gvern ġenerali wara d-deċiżjoni ta' l-Eurostat dwar il-klassifikazzjoni ta' l-iskemi tal-pensjonijiet iffinanzjati (2).
(2)
Fil-5 ta' Lulju 2004, skond l-Artikolu 104(7) tat-Trattat u l-Artikolu 3(4) tar-Regolament tal-Kunsill (KE) 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' defiċit eċċessiv (3), il-Kunsill, fuq il-bażi tar-rakkomandazzjoni tal-Kummissjoni, għamel rakkomandazzjoni indirizzata lill-Polonja bil-għan li s-sitwazzjoni ta' l-iżbilanċ eċċessiv tinġieb fi tmiemha sa mhux aktar tard mill-2007. Ir-rakkomandazzjoni ġiet ippubblikata.
(3)
Fit-28 ta' Novembru 2006, il-Kunsill iddeċieda skond l-Artikolu 104(8), fuq rakkomandazzjoni mill-Kummissjoni, li l-azzjoni meħuda sa dak il-punt mill-awtoritajiet Pollakki kienet inadegwata (4). Fis-27 ta' Frar 2007, il-Kunsill ħareġ rakkomandazzjoni ġdida taħt l-Artikolu 104(7), dwar rakkomandazzjoni mill-Kumissjoni, li tikkonferma l-iskadenza fl-2007 għall-korrezzjoni. Ir-rakkomandazzjoni ġiet ippubblikata.
(4)
Skond l-Artikolu 104(12) tat-Trattat, id-Deċiżjoni tal-Kunsill dwar l-eżistenza ta' żbilanċ eċċessiv għandha titħassar meta l-iżbilanċ eċċessiv fl-Istat Membru kkonċernat, fil-fehma tal-Kunsill, ikun ġie kkoreġut.
(5)
Skond il-Protokoll dwar il-proċedura ta’ żbilanċ eċċessiv anness mat-Trattat, il-Kummissjoni tipprovdi d-data għall-implimentazzjoni tal-proċedura. Bħala parti mill-applikazzjoni ta’ dan il-Protokoll, l-Istati Membri jridu jinnotifikaw id-data dwar l-iżbilanċi u d-dejn tal-gvern u fatturi varjabbli assoċjati oħrajn darbtejn fis-sena, jiġifieri qabel l-1 ta’ April u qabel l-1 ta’ Ottubru, skond l-Artikolu 4 tar-Regolament tal-Kunsill (KE) Nru 3605/93 tat-22 ta’ Novembru 1993 dwar l-applikazzjoni tal-Protokoll dwar il-proċedura ta' l-iżbilanċ eċċessiv mehmuża mat-Trattat li jistabbilixxi l-Komunità Ewropea (5).
(6)
Fuq il-bażi tad-data pprovduta mill-Kummissjoni (Eurostat) skond l-Artikolu 8g(1) tar-Regolament (KE) Nru 3605/93 wara n-notifka mill-Polonja qabel l-1 ta’ April 2008 u fuq it-tbassir tar-Rebbiegħa 2008 mis-servizzi tal-Kummissjoni, il-konklużjonijiet li ġejjin huma ġġustifikati:
-
l-iżbilanċ pubbliku ġenerali tnaqqas minn 3,8 % tal-PGD fl-2006 għal 2,0 % tal-PGD fl-2007, li hu taħt il-valur ta' referenza ta’ l-iżbilanċ, jiġifieri 3 % tal-PGD. Dan jaqbel mal-mira ta’ 3,4 % tal-PGD fil-programm ta’ konverġenza ta’ Novembru 2006;
-
ir-riżultat ta' l-iżbilanċ ta' l-2007 ferm aħjar meta mqabbel mal-mira kien sostnut minn tkabbir reali fil-PGD ferm ogħla minn dak preżunt fil-programm ta' konverġenza ta' Novembru 2006. Barra minn hekk, meta mqabbel mal-PGD, il-gvern nefaq inqas fuq trasferimenti soċjali (minħabba nuqqas ta' indiċi fl-2007), sussidji, investiment u kumpens għall-impjegati. Fuq kollox, l-infiq totali kien iktar baxx b'1,5 punti perċentwali milli kien ippjanat fil-programm ta' konverġenza ta' Novembru 2006. It-titjib fil-bilanċ strutturali (jiġifieri l-bilanċ nett aġġustat ċiklikament wara l-miżuri ta' darba u miżuri temporanji oħrajn) huwa stmat li kien 1½ punti perċentwali tal-PGD fl-2007,
-
bi tkabbir fil-PGD iktar baxx minn fl-2007, it-tbassir tar-Rebbiegħa 2008 jipprevedi li l-iżbilanċ fl-2008 jiżdied għal 2,5 % tal-PGD, imma jibqa' taħt il-valur ta' referenza, li huwa mmexxi l-iktar minn tnaqqis fil-kontribuzzjonijiet soċjali, eżenzjoni mit-taxxa fuq id-dħul u żieda ta' trasferimenti soċjali flimkien ma' investiment ogħla. Dan hu l-istess bħall-mira uffiċjali ta' l-iżbilanċ stabbilita fl-aġġornament tal-programm ta' konverġenza ta' Marzu 2008. Għall-2009, it-tbassir tar-rebbiegħa jipprevedi li l-iżbilanċ fil-parti l-kbira jistabbilizza ruħu fuq bażi ta' l-ebda bidla fil-linja politika. Dan jindika li l-iżbilanċ tniżżel għal taħt il-valur ta' referenza ta' 3 % tal-PGD b'mod kredibbli u sostenibbli,
-
madankollu, il-bilanċ strutturali huwa stmat li se jonqos b'madwar ta' punt perċentwali tal-PGD fl-2008 u, fuq bażi ta' l-ebda bidla fil-linja politika, jitjieb b'madwar ta' punt perċentwali fl-2009. Wieħed irid jara dan fl-isfond tal-ħtieġa li jsir progress lejn l-għan għall-medda taż-żmien medja (MTO) għall-qagħda tal-baġit, li għall-Polonja hija ta' żbilanċ strutturali ta' 1 % tal-PGD.
-
id-dejn tal-gvern niżel minn 47,6 % tal-PGD fl-2006 għal 45,2 % fl-2007. Skond it-tbassir tar-Rebbiegħa 2008, il-proporzjon tad-dejn huwa mistenni jibqa' ħafna taħt il-limitu ta' 60 % tal-PGD u jkompli jinżel għal madwar 44 % sa tmiem l-2009.
(7)
Fil-fehma tal-Kunsill, l-iżbilanċ eċċessiv fil-Polonja ġie kkoreġut u d-Deċiżjoni 2005/183/KE għaldaqstant għandha tiġi mħassra,
ADOTTA DIN ID-DEĊIŻJONI:
Artikolu 1
Minn valutazzjoni globali jsegwi li s-sitwazzjoni ta' żbilanċ eċċessiv fil-Polonja tranġat.
Artikolu 2
Id-Deċiżjoni 2005/183/KE hija b'dan imħassra.
Artikolu 3
Din id-Deċiżjoni hija indirizzata lir-Repubblika tal-Polonja.
Magħmula fi Brussell, 8 ta’ Lulju 2008.